Bila Malaikat Mencabut Nyawa 

Baginda Rasullullah s.a.w. bersabda: "Apabila telah sampai ajal seseorang itu maka akan 
masuklah satu kumpulan malaikat ke dalam lubang-lubang kecil dalam badan dan 
kemudian mereka menarik rohnya melalui kedua-dua telapak kakinya sehingga sampai 
kelutut. 

Setelah itu datang pula sekumpulan malaikat yang lain masuk menarik roh dari lutut 
hingga sampai ke perut dan kemudiannya mereka keluar. Datang lagi satu kumpulan 
malaikat yang lain masuk dan menarik rohnya dari perut hingga sampai ke dada dan 
kemudiannya mereka keluar. Dan akhir sekali datang lagi satu kumpulan malaikat masuk 
dan menarik roh dari dadanya hingga sampai ke kerongkong dan itulah yang dikatakan 
saat nazak orang itu." Sambung Rasullullah s.a.w.. lagi: 

"Kalau orang yang nazak itu orang yang beriman, maka malaikat Jibrail A. S. akan 
menebarkan sayapnya yang disebelah kanan sehingga orang yang nazak itu dapat 
melihat kedudukannya di syurga. Apabila orang yang beriman itu melihat syurga, maka 
dia akan lupa kepada orang yang berada disekelilinginya. Ini adalah kerana sangat 
rindunya pada syurga dan melihat terus pandangannya kepada sayap Jibrail A. S. " 

Kalau orang yang nazak itu orang munafik, maka Jibrail A.S. akan menebarkan sayap 
disebelah kiri. Maka orang yang nazak tu dapat melihat kedudukannya di neraka dan 
dalam masa itu orang itu tidak lagi melihat orang disekelilinginya. Ini adalah kerana 
terlalu takutnya apabila melihat neraka yang akan menjadi tempat tinggalnya. Dari 
sebuah hadis bahawa apabila Allah s. w. t. menghendaki seorang mukmin itu dicabut 
nyawanya maka datanglah malaikat maut. Apabila malaikat maut hendak mencabut roh 
orang mukmin itu dari arah mulut maka keluarlah zikir dari mulut orang mukmin itu 
dengan berkata: 

"Tidak ada jalan bagimu mencabut roh orang ini melalui jalan ini kerana orang ini 
sentiasa menjadikan lidahnya berzikir kepada Allah s.w.t. " 

Setelah malaikat maut mendengar penjelasan itu, maka dia pun kembali kepada Allah 
s.w.t. dan menjelaskan apa yang diucapkan oleh lidah orang mukmin itu. Lalu Allah s.w.t. 
berfirman yang bermaksud: 

"Wahai malaikat maut, kamu cabutlah ruhnya dari arah lain. " 

Sebaik saja malaikat maut mendapat perintah Allah s.w.t. maka malaikat maut pun cuba 
mencabut roh orang mukmin dari arah tangan. Tapi keluarlah sedekah dari arah tangan 
orang mukmin itu, keluarlah usapan kepala anak-anak yatim dan keluar penulisan ilmu. 
Maka berkata tangan: 




"Tidak ada jalan bagimu untuk mencabut roh orang mukmin dari arah ini, tangan ini 
telah mengeluarkan sedekah, tangan ini mengusap kepala anak-anak yatim dan tangan 

ini menulis ilmu pengetahuan. " 

Oleh kerana malaikat maut gagal untuk mencabut roh orang mukmin dari arah tangan 
maka malaikat maut cuba pula dari arah kaki. Malangnya malaikat maut juga gagal 
melakukan sebab kaki berkata: 

''Tidak ada jalan bagimu dari arah ini kerana kaki ini sentiasa berjalan berulang cdik 
mengerjakan solat dengan berjemaah dan kaki ini juga berjalan menghadiri majlis- 

majlis ilmu. " 

Apabila gagal malaikat maut, mencabut roh orang mukmin dari arah kaki, maka malaikat 
maut cuba pula dari arah telinga. Sebaik saja malaikat maut menghampiri telinga maka 
telinga pun berkata: 

"Tidak ada jalan bagimu dari arah ini kerana telinga ini sentiasa mendengar bacaan Al- 

Quran dan zikir. " 

Ak hir sekali malaikat maut cuba mencabut orang mukmin dari arah mata tetapi baru saja 
hendak menghampiri mata maka berkata mata: 

"Tidak ada jalan bagimu dari arah ini sebab mata ini sentiasa melihat beberapa mushaf 
dan kitab-kitab dan mata ini sentiasa menangis kerana takutkan Allah. " 

Setelah gagal maka malaikat maut kembali kepada Allah s. w. t. Kemudian Allah s. w. t. 
berfirman yang bermaksud: 

"Wahai malaikatKu, tulis AsmaKu ditelapak tanganmu dan tunjukkan kepada roh orang 

yang beriman itu. " 

Sebaik saja mendapat perintah Allah s. w. t. maka malaikat maut menghampiri roh orang 
itu dan menunjukkan Asma Allah s. w. t. Sebaik saja melihat Asma Allah dan cintanya 
kepada Allah S.W.T maka keluarlah roh tersebut dari arah mulut dengan tenang. Abu 
Bakar R.A. telah ditanya tentang kemana roh pergi setelah ia keluar dari jasad. Maka 
berkata Abu Bakar R.A: 

"Roh itu menuju ketujuh tempat: 1. Roh para Nabi dan utusan menuju ke Syurga Adnin. 2. 
Roh para ulama menuju ke Syurga Firdaus. 3. Roh mereka yang berbahagia menuju ke 
Syurga Illiyyina. 4. Roh para shuhada berterbangan seperti burung di syurga mengikut 
kehendak mereka. 5. Roh para mukmin yang berdosa akan tergantung di udara tidak di 
bumi dan tidak di langit sampai hari kiamat. 6. Roh anak-anak orang yang beriman akan 
berada di gunung dari minyak misik. 7. Roh orang-orang kafir akan berada dalam 
neraka Sijjin, mereka diseksa berserta jasadnya hingga sampai hari Kiamat. " 

Telah bersabda Rasullullah s. a. w.: Tiga kelompok manusia yang akan dijabat tangannya 




oleh para malaikat pada hari mereka keluar dari kuburnya:- 1. Orang-orang yang mati 
syahid. 2. Orang-orang yang mengerjakan solat malam dalam bulan ramadhan. 3. Orang 
berpuasa di hari Arafah. 

Tanda-Tanda Saat-Saat Kematian 



"Bagaimana kamu kufur (ingkar) dengan Allah dan adalah kamu itu mati maka kamu 
dihidupkan, kemudian kamu dimatikan kemudian kamu dihidupkan kemudian kepada- 
Nya kamu dikembal ik an" (Surah Al-Baqarah : Ayat 28) 

Adapun tanda-tanda kematian mengikut ulama adalah benar dan wujud cuma amalan dan 
ketakwaan kita sahaja yang akan dapat membezakan kepekaan kita kepada tanda-tanda 
ini.Rasulallah SAW diriwayatkan masih mampu memperlihat dan menceritakan kepada 
keluarga dan sahabat secara lansung akan kesukaran menghadapi sakaratulmaut dari awal 
hinggalah akhirnya hayat Baginda. Imam Ghazali rahimahullah diriwayatkan 
memperolehi tanda-tanda ini sehinggakan beliau mampu menyediakan dirinya untuk 
menghadapi sakaratulmaut secara sendirian. Beliau menyediakan dirinya dengan segala 
persiapan termasuk mandinya, wuduknya serta kafannya sekali cuma ketika sampai 
bahagian tubuh dan kepala sahaja beliau telah memanggil abangnya iaitu Imam Ahmad 
Ibnu Hambal untuk menyambung tugas tersebut. Beliau wafat ketika Imam Ahmad 
bersedia untuk mengkafankan bahagian mukanya. Adapun riwayat-riwayat ini 
memperlihatkan kepada kita sesungguhnya Allah s. w. t. tidak pernah berlaku zalim 
kepada hambanya. Tanda-tanda yang diberikan adalah untuk menjadikan kita umat Islam 
supaya dapat bertaubat dan bersedia dalam perjalanan menghadap Allah s. w. t. 
Walaubagaimanapun semua tanda-tanda ini akan berlaku kepada orang-orang Islam 
sahaja manakala orang-orang kafir iaitu orang yang menyekutukan Allah nyawa mereka 
ini akan terus di rentap tanpa sebarang peringatan sesuai dengan kekufuran mereka 
kepada Allah s. w. t. 

Adapun tanda-tanda ini terbahagi kepada beberapa keadaan: 

Tanda 100 hari sebelum hari mati. Ini adalah tanda pertama dari Allah s. w. t. kepada 
hambanya dan hanya akan disedari oleh mereka-mereka yang dikehendakinya. 
Walaubagaimanapun semua orang Islam akan mendapat tanda ini cuma samada mereka 
sedar atau tidak sahaja. Tanda ini akan berlaku lazimnya selepas waktu Asar. Seluruh 
tubuh iaitu dari hujung rambut sehingga ke hujung kaki akan mengalami getaran atau 
seakan-akan mengigil.Contohnya seperti daging lembu yang baru disembelih dimana jika 
diperhatikan dengan teliti kita akan mendapati daging tersebut seakan-akan bergetar. 
Tanda ini rasanya lazat dan bagi mereka sedar dan berdetik di hati bahawa mungkin ini 
adalah tanda mati maka getaran ini akan berhenti dan hilang setelah kita sedar akan 
kehadiran tanda ini. Bagi mereka yang tidak diberi kesedaran atau mereka yang hanyut 
dengan kenikmatan tanpa mem ikir kan soal kematian, tanda ini akan lenyap begitu sahaja 
tanpa sebarang munafaat. Bagi yang sedar dengan kehadiran tanda ini maka ini adalah 
peluang terbaik untuk memunafaatkan masa yang ada untuk mempersiapkan diri dengan 
amalan dan urusan yang akan dibawa atau ditinggalkan sesudah mati. 




Tanda 40 hari sebelum hari mati. Tanda ini juga akan berlaku sesudah waktu Asar. 
Bahagian pusat kita akan berdenyut-denyut. Pada ketika ini daun yang tertulis nama kita 
akan gugur dari pokok yang letaknya di atas Arash Allah s. w. t. Maka malaikatmaut akan 
mengambil daun tersebut dan mula membuat persediaannya ke atas kita antaranya ialah 
ia akan mula mengikuti kita sepanjang masa.Akan terjadi malaikatmaut ini akan 
memperlihatkan wajahnya sekilas lalu dan jika ini terjadi, mereka yang terpilih ini akan 
merasakan seakan-akan bingung seketika. Adapun malaikatmaut ini wujudnya cuma 
seorang tetapi kuasanya untuk mencabut nyawa adalah bersamaan dengan jumlah nyawa 
yang akan dicabutnya. 

Tanda 7 hari. Adapun tanda ini akan diberikan hanya kepada mereka yang diuji dengan 
musibah kesakitan di mana orang sakit yang tidak makan secara tiba-tiba ianya berselera 
untuk makan. 

Tanda 3 hari. Pada ketika ini akan terasa denyutan di bahagian tengah dahi kita iaitu 
diantara dahi kanan dan kiri. Jika tanda ini dapat dikesan maka berpuasalah kita selepas 
itu supaya perut kita tidak mengandungi banyak najis dan ini akan memudahkan urusan 
orang yang akan memandikan kita nanti. Ketika ini juga mata hitam kita tidak akan 
bersinar lagi dan bagi orang yang sakit hidungnya akan perlahan-lahan jatuh dan ini dapat 
dikesan jika kita melihatnya dari bahagian sisi. Telinganya akan layu dimana bahagian 
hujungnya akan beransur-ansur masuk ke dalam. Telapak kakinya yang terlunjur akan 
perlahan-lahan jatuh ke depan dan sukar ditegakkan. 

Tanda 1 hari. Akan berlaku sesudah waktu Asar di mana kita akan merasakan satu 
denyutan di sebelah belakang iaitu di kawasan ubun-ubun di mana ini menandakan kita 
tidak akan sempat untuk menemui waktu Asar keesokan harinya. 

Tanda Akhir. Akan berlaku keadaan di mana kita akan merasakan satu keadaan sejuk di 
bahagian pusat dan ianya akan turun ke pinggang dan seterusnya akan naik ke bahagian 
halkum. Ketika ini hendaklah kita terus mengucap kalimah syahadah dan berdiam diri 
dan menantikan kedatangan malaikatmaut untuk menjemput kita kembali kepada Allah 
s.w.t. yang telah menghidupkan kita dan sekarang akan mematikan pula. Seelok-eloknya 
bila sudah merasa tanda yang akhir sekali, mengucap dalam keadaan qiam and jangan 
lagi bercakap-cakap. Sesungguhnya marilah kita bertaqwa dan berdoa kepada Allah s.w.t. 
semoga kita adalah di antara orang-orang yang yang dipilih oleh Allah yang akan diberi 
kesedaran untuk peka terhadap tanda-tanda mati ini semoga kita dapat membuat 
persiapan terakhir dalam usaha memohon keampunan samada dari Allah s.w.t. mahupun 
dari manusia sendiri dari segala dosa dan urusan hutang piutang kita. 

Walaubagaimanapun sesuai dengan sifat Allah s.w.t. yang Maha Berkuasa lagi Maha 
Pemurah lagi maha mengasihani maka diriwatkan bahawa tar ik h mati seseorang manusia 
itu masih boleh diubah dengan amalan doa iaitu samada doa dari kita sendiri ataupun doa 
dari orang lain. Namun ianya adalah ketentuan Allah s.w.t. semata-mata. Oleh itu marilah 
kita bersama-sama berusaha dan berdoa semoga kita diberi hidayah dan petunjuk oleh 
Allah s.w.t. serta kelapangan masa dan kesihatan tubuh badan dan juga fikiran dalam 
usaha kita untuk mencari keredhaan Allah s.w.t. samada di dunia mahupun akhirat. Apa 




yang baik dan benar itu datangnya dari Allah s. w. t. dan apa yang salah dan silap itu 
adalah dari kelemahan manusia itu sendiri. Wallahu A'lam bishawab 




